Vermiste sakeman, assistent dood gevindArgieffoto ŉ Sakeman van Limpopo en sy assistent, wat albei Woensdag as vermis aangemeld is, is Donderdagmiddag dood gevind. Lt.kol. Moatshe Ngoepe, woordvoerder van die polisie, het gesê Salim Vali Patel (44) en sy assistent, Victor Baloyi (31), se liggame is gistermiddag in ŉ beboste gebied tussen die Morudjie- en Mavele-nedersettings buite Tzaneen gevind. Volgens Ngoepe het hul liggame tekens van “ŉ brutale aanranding” getoon. Patel en Baloyi was Woensdag van Giyani na Nwajaheni op pad, maar het nooit by hul bestemming aangekom nie. Daar is later uitgevind dat die twee mans se voertuig gekaap is en ŉ soektog na die mans is van stapel gestuur. Patel was ŉ sakeman van die Dzumeri-nedersetting buite Giyani en Baloyi was van die Rwanda-nedersetting buite Tzaneen afkomstig. Die motief vir die mans se moord is nog nie bekend nie en niemand is nog in hegtenis geneem nie. Enigiemand met meer inligting oor die saak word versoek om kol. Cecil Machimana by 082 451 7181 of Stop Misdaad by 08600 10111 te kontak.